**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «Οι περί Τμήματος Φορολογίας - Θέσεις Αρχιφοροθέτη, Λειτουργού Φορολογίας, Ανώτερου Φοροθέτη Α΄, Ανώτερου Φοροθέτη Β΄ και Βοηθού Φορολογίας (Σχέδια Υπηρεσίας) Κανονισμοί του**

**2022»**

**Παρόντες:**

 Νίκος Τορναρίτης, πρόεδρος Πανίκος Λεωνίδου

 Φωτεινή Τσιρίδου Σωτήρης Ιωάννου

 Νίκος Γεωργίου Κωστής Ευσταθίου

 Άριστος Δαμιανού Χαράλαμπος Θεοπέμπτου

 Ανδρέας Πασιουρτίδης

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς, οι οποίοι αφορούν σχέδια υπηρεσίας, σε συνεδρία της, η οποία πραγματοποιήθηκε στις 6 Ιουλίου 2022.

 Σκοπός των κανονισμών, οι οποίοι εκδίδονται δυνάμει των άρθρων 27 και 87 του περί Δημόσιας Υπηρεσίας Νόμου, είναι η τροποποίηση των υφιστάμενων σχεδίων υπηρεσίας για τις θέσεις Αρχιφοροθέτη, Λειτουργού Φορολογίας, Ανώτερου Φοροθέτη Α΄, Ανώτερου Φοροθέτη Β΄ και Βοηθού Φορολογίας στο Τμήμα Φορολογίας του Υπουργείου Οικονομικών, ώστε να εκσυγχρονιστούν και να αποφευχθούν παρερμηνείες κατά την εφαρμογή τους, στη βάση σχετικής υπόδειξης του Τμήματος Δημόσιας Διοίκησης και Προσωπικού του Υπουργείου Οικονομικών.

 Σύμφωνα με τα στοιχεία που κατατέθηκαν στην επιτροπή από το Υπουργείο Οικονομικών, στο σχέδιο υπηρεσίας για τη θέση Αρχιφοροθέτη, η οποία καθορίζεται ως θέση πρώτου διορισμού (Κλίμακες Α9-Α11 και Α12), προτείνεται η αντικατάσταση από τα απαιτούμενα προσόντα του προσόντος του Λογιστή με το προσόν της ιδιότητας του μέλους οποιουδήποτε σώματος ελεγκτών αναγνωρισμένου από το Υπουργικό Συμβούλιο, σύμφωνα με τις διατάξεις του περί Ελεγκτών Νόμου, στη βάση της ακολουθούμενης σχετικής πολιτικής. Περαιτέρω, απαλείφθηκε η πρόνοια σύμφωνα με την οποία συνιστούσε πλεονέκτημα η διετής λογιστική/ελεγκτική πείρα, δεδομένου ότι, σύμφωνα με τον περί Αξιολόγησης Υποψηφίων για διορισμό στη Δημόσια Υπηρεσία Νόμο, τα πρόσθετα προσόντα και η πείρα λαμβάνονται υπόψη από την Επιτροπή Δημόσιας Υπηρεσίας κατά την πλήρωση της θέσης.

 Στο σχέδιο υπηρεσίας για τη θέση Λειτουργού Φορολογίας, η οποία καθορίζεται ως θέση πρώτου διορισμού (Κλίμακες Α8-Α10 και Α11), διευρύνονται τα καθήκοντα και οι ευθύνες, καθώς και τα απαιτούμενα ακαδημαϊκά προσόντα, με τη συμπερίληψη σε αυτά και του θέματος των Μαθηματικών, για σκοπούς καλύτερης εξυπηρέτησης των αναγκών του Τμήματος Φορολογίας. Περαιτέρω, αντικαθίσταται το απαιτούμενο προσόν του Λογιστή με το προσόν της ιδιότητας του μέλους οποιουδήποτε σώματος ελεγκτών όπως αναφέρθηκε πιο πάνω για τη θέση Αρχιφοροθέτη.

 Τα σχέδια υπηρεσίας για τις θέσεις Ανώτερου Φοροθέτη Α΄ και Ανώτερου Φοροθέτη Β΄, οι οποίες καθορίζονται ως θέσεις προαγωγής [Κλίμακα Α11(ii) και Κλίμακα Α10(i), αντίστοιχα], είναι πεπαλαιωμένα και δεν είχαν εγκριθεί από Βουλή αλλά μόνο από το Υπουργικό Συμβούλιο το 1982 χωρίς να έχουν τη μορφή κανονισμών, γι’ αυτό και κρίθηκε αναγκαίο όπως τύχουν ριζικού εκσυγχρονισμού.

 Τέλος, στο σχέδιο υπηρεσίας για τη θέση Βοηθού Φορολογίας, η οποία καθορίζεται ως θέση πρώτου διορισμού [Κλίμακες Α2-Α5 και Α7(ii)], διατυπώνεται ορθά ο τίτλος της θέσης, όπως αυτός περιλαμβάνεται στον κρατικό προϋπολογισμό. Περαιτέρω, αντικαθίσταται το λεκτικό της πρόνοιας που αφορά τα προσόντα στη Λογιστική, λόγω του ότι τα επίπεδα επιτυχίας στις εξετάσεις στη Λογιστική έχουν επανακαθοριστεί.

 Σημειώνεται ότι τα προτεινόμενα σχέδια υπηρεσίας συζητήθηκαν και συμφωνήθηκαν στο πλαίσιο της αρμόδιας για σχέδια υπηρεσίας Υποεπιτροπής της Μικτής Επιτροπής Προσωπικού.

 Συναφώς, επισημαίνεται ότι οι υπό συζήτηση κανονισμοί σε πρώτο στάδιο εξετάστηκαν από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας σε συνεδρία της, που πραγματοποιήθηκε στις 29 Ιουνίου 2022, στην οποία κλήθηκαν και παρευρέθηκαν εκπρόσωποι του Τμήματος Δημόσιας Διοίκησης και Προσωπικού του Υπουργείου Οικονομικών. Ακολούθως, η υποεπιτροπή εισηγήθηκε στην επιτροπή την υποβολή των κανονισμών στην ολομέλεια του σώματος για έγκριση.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και τα μέλη της επιτροπής βουλευτές των κοινοβουλευτικών ομάδων του Δημοκρατικού Συναγερμού και ΑΚΕΛ-Αριστερά-Νέες Δυνάμεις τάχθηκαν υπέρ της έγκρισης των κανονισμών.

1. Τα μέλη της επιτροπής βουλευτές της κοινοβουλευτικής ομάδας του Δημοκρατικού Κόμματος και τα μέλη της βουλευτές του Εθνικού Λαϊκού Μετώπου, του Κινήματος Σοσιαλδημοκρατών ΕΔΕΚ και του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν κατά τη συζήτηση των κανονισμών στην ολομέλεια του σώματος.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, υπό το φως των πιο πάνω, υποβάλλει την παρούσα έκθεσή της για λήψη τελικής απόφασης επί των κανονισμών στο στάδιο της συζήτησής τους στην ολομέλεια του σώματος.

Αρ. Φακ.: 23.03.059.051-2022

12 Ιουλίου 2022

ΟΠ/XM/Ελ.Π